RICHY ตั้งเป้ารายได้ปีนี้โต 350% หลังตุน Backlog กว่า 3.7 พันลบ.
RICHY ตั้งเป้ารายได้ปีนี้โต 350% จากยอด Backlog กว่า 3.7 พันลบ. ซึ่งทยอยรับรู้ฯ ในปีนี้ราว 1.2 พันลบ. – เตรียมทุ่มงบราว 1.5 พันลบ. เพื่อซื้อที่ดิน หวังรองรับแผนขยายธุรกิจในอนาคต
9 มี.ค. 2560

นางอาภา อรรถบูรณ์วงศ์ ประธานกรรมการบริหาร บริษัท ริชี่ เพลซ 2002 จำกัด (มหาชน) หรือ RICHY เปิดเผยว่า ในปีนี้บริษัทตั้งเป้าหมายรายได้เติบโต 350% เมื่อเทียบกับปี 2559 มีรายได้รวม 1,900 ล้านบาท โดยได้รับปัจจัยหนุนจากยอดขายรอโอน (Backlog) ที่อยู่ในระดับสูงถึง 3700 ล้านบาท ซึ่งจะทยอยรับรู้รายได้ในปีนี้ 1,280 ล้านบาท ซึ่งมาจากโครงการเดอะริช@สาทร-ตากสิน และโครงการอื่นๆที่พร้อมโอน โดยในปีที่ผ่านมาการดำเนินธุรกิจประสบความสำเร็จเป็นที่น่าพอใจทั้งจากการเปิดตัวโครงการ “คอนโด ริชพาร์ค @ ทริปเปิ้ล สเตชั่น”  โครงการ “เดอะริช สาธร ตากสิน” โครงการ “เดอะริช นานา”  ซึ่งได้รับการตอบจากทั้งนักลงทุนชาวไทยและต่างชาติ ทั้งชาวจีน สิงคโปร์ ฮ่องกง และอาหรับ โดยเฉพาะโครงการ เดอะ ริช สาธร ตากสิน ที่ได้รับการตอบรับ มียอดจองจากลูกค้าต่างชาติเป็นจำนวนมาก
นอกจากนี้ ในปีนี้บริษัทฯเตรียมงบประมาณไว้สำหรับการซื้อที่ดินจำนวน 1,500 ล้านบาท เพื่อรองรับแผนขยายธุรกิจในอนาคต
อนึ่ง ที่ประชุมคณะกรรมการบริษัทฯเมื่อวันที่ 28 ก.พ.2560 ที่ผ่านมา อนุมัติการเพิ่มทุนจดทะเบียนเป็น 1.29 พันล้านบาท จากเดิม 785.4 ล้านบาท โดยออกหุ้นใหม่ 503.96 ล้านหุ้น มูลค่าที่ตราไว้ (พาร์) หุ้นละ 1 บาท จัดสรรไม่เกิน 32.72 ล้านหุ้น เพื่อรองรับการจ่ายหุ้นปันผล ,จัดสรรไม่เกิน 157.08 ล้านหุ้น เสนอขายผู้ถือหุ้นเดิมตามสัดส่วนการถือหุ้น (RO) ในอัตราส่วน 5 หุ้นเดิมต่อ 1 หุ้นใหม่ ที่ราคาหุ้นละ 1.40 บาท ระหว่างวันที่ 5-9 มิ.ย.60
ขณะเดียวกันจะจัดสรรหุ้นเพิ่มทุนไม่เกิน 157.08 ล้านหุ้น รองรับการใช้สิทธิแปลงสภาพของใบสำคัญแสดงสิทธิที่จะซื้อหุ้นสามัญ (วอร์แรนต์) RICHY-W1 ที่บริษัทฯจะออกวอร์แรนต์ไม่เกิน 157.08 ล้านหน่วย อายุ 2 ปี จัดสรรให้ฟรีกับผู้ถือหุ้นเดิมที่จองซื้อหุ้นเพิ่มทุนในอัตราส่วน 1 หุ้นเพิ่มทุนต่อ 1 วอร์แรนต์ โดยมีอัตราการใช้สิทธิ 1 วอร์แรนต์ ต่อ 1 หุ้นใหม่ที่ราคาหุ้นละ 1.80 บาท
ส่วนหุ้นเพิ่มทุนที่เหลือไม่เกิน 157.08 ล้านหุ้น จะใช้รองรับวอร์แรนต์ RICHY-W2 ที่บริษัทจะออกวอร์แรนต์ไม่เกิน 157.08 ล้านหน่วย อายุ 3 ปี จัดสรรให้ฟรีกับผู้ถือหุ้นเดิมที่จองซื้อหุ้นเพิ่มทุน ในอัตราส่วน 1 หุ้นเพิ่มทุน ต่อ 1 วอร์แรนต์ โดยมีอัตราการใช้สิทธิ 1 วอร์แรนต์ ต่อ 1 หุ้นใหม่ ที่ราคาหุ้นละ 2.75 บาท
“การเพิ่มทุนในครั้งนี้ เพื่อรองรับแผนการดำเนินธุรกิจของ RICHY ซึ่งในปี 2560 บริษัท เตรียมเปิดตัว 3 โครงการใหม่ มูลค่ากว่า 2,500 ล้านบาท ประกอบด้วยโครงการ ริชพาร์คลอฟท์@หลักสี่สเตชั่น เป็นคอนโดมิเนียม 14 ชั้น 599 ยูนิต มูลค่า 1,500 ล้านบาท ส่วนอีก 2 โครงการจะเป็นคอนโดมิเนียมสไตล์ยุโรป คือ THE EIGHT COLLECTION ตั้งอยู่บนถนนวิสุทธิกษัตริย์ ขนาด 7 ชั้น 77 ยูนิต เจาะกลุ่มเจ้าของกิจการร้านค้า บริเวณใกล้เคียง โครงการมีมูลค่าประมาณ 500 ล้านบาท”